정조 3년
己亥五月初三日辰時。上御熙政堂。大臣備局堂上。引見入侍時。領議政金尙喆。左議政徐命善。知中樞府事具允鈺。行兵曹判書李徽之。吏曹判書鄭尙淳。禮曹判書鄭光漢。戶曹判書金華鎭。吏曹參判兪彦鎬。訓鍊院都正李敬懋。行都承旨洪國榮。行左承旨鄭民始。漢城府右尹李性源。吏曹參議柳戇。大司諫金文淳。掌令李奎緯。獻納李枰。校理鄭淵淳。正言申應淵。修撰徐有成。行右承旨李義翊。記事官李兢淵。假注書金載瓚。記事官李信祜。記事官鄭東浚。以次進伏訖。尙喆曰。聖候。若何。上曰。一樣矣。王大妃殿氣候。若何。上曰。一樣矣。惠慶宮氣候。若何。上曰。一樣矣。尙喆曰。臣伏見傳敎下者。又聞左相親承之敎。宿衛所節目。謹爲修整竝以草記。仰奏矣。上曰。讀奏。可也。此是新定節目乎。命善曰。謹依前後受敎。各據年條次第。以爲修成事目矣。上曰。所下綸音見之乎。尙喆命善曰。臣等。謹爲承見矣。上曰。入侍諸臣。似或有未及見者。吏曹參判。進前讀奏。可也。上曰。綸音中內賜以下一句。知申力辭。故拔之於本文中矣。卿等亦以此本見之乎。命善曰。臣等再昨見之。故臣等所見之本。未及拔之矣。彦鎬讀奏訖。上命備局副提調。讀奏節目。尙喆曰。今節目已成。凡諸體例。大有異於前日矣。本所所重。雖不在於官秩高下。而亦不可無留念者也。上曰。予非不知之而當之者固辭不受。且古有以吏參兼摠管。宿衛禁省之規。故予不爲强之矣。上曰。禁將。昨纔復命。而今日賓筵。多有不入來者。何也。尙喆曰。今日次對。備堂之懸病甚多。事甚未安。山林及衆所共知實𧏮外。一倂推考。何如。上曰。依爲之。出擧條上曰。內巡邏。改以攔後軍爲之矣。軍情以爲如何。命善曰。大爲省弊之政矣。軍心大以爲悅云矣。上曰。節目旣定之後。凡諸草記。誰當來呈乎。命善曰。以入直騎郞擧行。好矣。上曰。武備司郞廳。本有投刺訓將之例。今以武備色郞爲定。似好。而左承旨則以爲以結束色郞。來呈爲好云。此意果何如。左承旨。進前更奏。可也。民始曰。結束郞二員。輪直內司。自是古例。故臣所謂以結束郞擧行者。此也。尙喆曰。本所草記。自當無日無之。今若指名啓下。使之逐日等待。則爲弊誠不少。不可不顧念者也。上曰。以入直郞。隨番次輪回啓下。以爲擧行之地。好矣。今若無論入直出直。通同啓下。則本仕之外。又添一仕。此爲難便矣。國榮曰。上敎誠然矣。若以許多郞官。一倂啓下。則世之爲文官者。幾盡爲從事官矣。此雖出於所重之意。而在臣心則誠有不安者矣。上曰。然則以入直騎郞擧行。好矣。尙喆曰。臣旣承傳敎。又見綸音。蓋今日設宿衛之意。是殿下豈得已之擧也。今則節目已成。體貌自重。各營之節度有定。宮省之守衛無虞。臣等之忻幸。當如何也。敬懋曰。駕前別抄。今則專屬於宿衛所矣。所佩傳令牌。當以該營牌佩之乎。將以本所牌佩之乎。抑將以兩將牌兼佩乎。上曰。大凡將幕之間。有君臣父子之義。名分有定。體例自別。是以諸營之設置校士。各有所統領主張者在焉則。今使別抄。兼佩兩牌。互管於兩營者。實非重事面之意矣。又使之旣受該營料。而只佩本所牌者。亦非尊體統之道矣。予意則欲使本所。別作一營。設料寘校。而知申以其事涉張大。心有不安。爲辭甚懇。故予亦不爲强之矣。上曰。別抄。依捕校例。佩以通符。何如。捕校則只佩通符。而不佩將牌乎。命善曰。然矣。國榮曰。敎鍊官則各佩該大將將牌。而來隷於本所。固無所妨。而至於別抄。乃是駕前親校。而有非該營之所可專管者。則只佩大將牌者。終涉如何。佩以通符。雖似爲好。第念別抄。盡是豪華遊俠之徒。又佩通符。犯夜恣行。則實有因是生弊之慮矣。別抄。則雖使佩符。而亦令禁夜。好矣。上曰。所奏誠是。而亦不無難處者。至若奉命別監。或有佩符而微服夜行者。別監旣爲微服。則與別抄之犯夜者。將無以區別。必有混捉之弊。何以則爲好耶。國榮曰。上敎誠然。而大抵符驗至重。不可使人皆佩之。禁軍雖是禁中親旅。亦無佩符之事。別抄。亦依禁軍例。通符與將牌。竝令勿佩。似好矣。上曰。然矣。依此爲之。好矣。上曰。別抄。兵戶房爲任尤不輕。另爲擇人。可也。上謂敬懋曰。標下軍減番之制。何如。敬懋對曰。自欄後軍巡更之後。始無疊役之弊。大爲省弊矣。上曰。京標下有可減者。稱釐正後入啓。可也。國榮曰。自宿衛所。已爲知委於該營。使之一依禁營例擧行矣。上曰。昨見御營廳射講單子。哨官李海容。尙在保放中矣。敬懋曰。向以姓名混出於鞫庭。因上敎。鞫獄收殺前保放。而姑未蒙放矣。上曰。旣已脫空。而尙此未放。誠爲可矜放送。可也。上曰。今番中旬賞格木。爲幾同乎。敬懋曰。爲三十三同矣。上曰。節目。更爲正書以入也。尙喆曰。此慶尙監司李在簡狀啓也。枚擧蔚山府使金愚牒呈。以爲本府下納米一百九十三石所載船一隻。到東萊前洋。猝遇惡風。漂蕩致敗。沙格十六名。一時渰死。穀物搜拯實爲茫然云。此米旣是彼人入給之需。則更當區劃充數。而續大典漕轉條有曰。大洋致敗。人物渰死者。査實免徵。以此推之。今此敗沒米一百九十三石。當在蕩減中。更以某邑儲置米。劃給事。令廟堂。稟旨分付。渰死人等恤典。令該曹。稟處爲請矣。沙格旣皆渰沒。則其非故敗可知。所載下納米。無他還徵之處。傍近邑儲置中。準此數從便劃送事。分付。何如。上曰。依爲之。出擧條上曰。從前恤典之例。有不可曉者矣。民始曰。然矣。渰死囕死。雖爲三四十人。而若非一邑三人。則不許恤典矣。華鎭曰。各道恤典。一自變通之後。各處報來者。不勝其繁。在朝家恤民之道。非不爲好。而亦有所可悶者矣。上曰。前日則雖使某道渰死爲百人。某道囕死爲百人。而若非一邑三人。則不加恤典。此在先朝黃景源爲承旨。筵中稟定者也。雖是防弊之意。而旣非古例。又非恤死之本意。故新爲定式者。此也。尙喆曰。此全羅前監司鄭元始所啓也。其一。本道軍作米船運上納。大爲沿民難支之弊。軍作米上納一款。特爲安徐。如或上納。則以新儲置米換作事也。軍作米上納之弊。誠如前道臣所奏。而每因經用之不足。從前雖或有運用之事。以新儲置換作。稍爲省弊之道。依此擧行之意。分付該廳。何如。上曰。依爲之。出擧條尙喆曰。其一。古阜一邑。連以武臣之無履歷。文官之未經事者。差送。而悍吏用事。百度廢弛。還穀則每年未捧。移轉各邑。災結則濫報成習。民不受惠。弊源旣痼。猝難收拾。至於谷城。則吏奸民悍。且値數遞。成一弊邑。依嶺南之晉州蔚山例。待有窠。以蔭官中有聲績者。換差久任事也。兩邑之莫可收拾。朝廷之所共知。而前道臣。以蔭官換差之請。亦出不得已也。此惟在得人之如何。待其有窠。勿論文蔭武。不拘常格。極擇差遣。以爲久任蘇弊之道。恐似得宜。分付銓曹。着意擧行。何如。上曰。依爲之。出擧條上曰。此甚可悶。惟彼兩邑之民。實有奚罪之歎。何以則爲好耶。命善曰。以蔭換差好矣。蔭官瓜期尙遠。轉遷有路。故每多視官如家。盡心奉職者。文官則遞易頻仍。治無遠計。看作五日京兆。專事䌤縫。論以善治。則蔭勝於文矣。尙喆曰。無論文蔭武。惟在擇人而已。此後則使之極擇。好矣。上曰。初何不擇送也。命善曰。至於趙懋範。略有名譽者。今乃如此。亦非始料矣。上曰。當初非不擇人。而每患如此。誠悶矣。國榮曰。昨年宋文楫點下之後。臣亦請令擇差矣。上曰。此兩邑初不以蔭官擇差者。何也。命善曰。蔭窠則文雖爲之。文窠則。蔭不得爲之。例也。尙淳曰。古例則谷城。以三年窠。差遣文官。命善曰。蔚山晉州。以蔭換差後。大勝於前云矣。上曰。治之幾年。可以蘇革乎。命善曰。果得善治之人。則不踰年而當蘇殘革弊矣。上曰。戶判何不點船乎。華鎭曰。當待漕船畢到。卽爲點檢矣。尙喆曰。其一全州威鳳。潭陽金城。長城笠嶺等三山城。軍餉則地方官。以守城將主管。還上則。專屬該鎭。使之糶糴故。別將率不得人。虛留反作之弊。幾乎無歲無之。以至侵隣徵族之境。而其中金城山城。其弊尤甚。自今以後。各山城還穀糶糴。亦依軍餉。使守城將照管。且磨勘文書。自該鎭。報守城將。轉勘營門而每年捧未捧及磨勘居末。分等時。當該別將及守城將。一體論罪。依事目定式事也。各山城還穀生弊之此極。莫非別將不能擧職之致。今此變通。所請得宜。守城將之照管糴糶。歲末磨勘時。論罪定式事。依此施行之意。分付。何如。上曰。依爲之。出擧條尙喆曰。其一。群山僉使監捧稅穀。仍爲領納。爲任不輕。一依法聖例。以武臣有履歷者。擇送。專管裝載。罷都事管漕之規事也。都事監漕。未見有實效。海運判官之號。今姑減下。以武臣有履歷者。各別擇送。一如法聖之例。誠爲得宜。依此擧行之意。分付該曹及該道。而時任僉使。令該曹。從長區處。似好矣。上曰。依爲之。出擧條上曰。都事管漕。法意則固好。而近來則名存實無。殊非設置之本意。革罷。可也。而至於群山僉使。則依此變通。非不爲好。而時任僉使。自當無故減下。禁軍之積仕軍門。纔得一鎭者。若不區處。則豈不甚矜乎。尙喆曰。聞方有薪智島萬戶一窠云。以此區處。似好矣。徽之曰。薪智雖有見窠。但僉使則本無降付萬戶之例矣。命善曰。僉使雖不得降付萬戶。而若有特敎則固無不可矣。上曰。知申之意。何如。國榮曰。時任僉使之無故遞歸。誠爲可矜。旣有薪智萬戶一窠。則以堂下僉使中一人。移換後。其代。以群山僉使次次換差。似好矣。上曰。依此爲之。則誠好矣。尙喆曰。日食已過。禮部回咨。依例撰出。正書安寶。後定禁軍給馬下送于灣府。使之轉給鳳城將處。以爲轉送北京之地。何如。上曰。依爲之。出擧條尙喆曰。陵寢兩處。方有奉審之行。端午納膳。亦有擧行之節。而禮曹堂上。聞方苟簡。呈告參判金熤。許遞。何如。上曰。依爲之。出擧條尙喆曰。文參下五十一歲以上人。向有特敎陞六之擧。而其中翰注被選人及其他年過五十之人。亦多見漏者云。不審擧行之當該吏曹堂上。從重推考。應參未參者。一體出六之意。分付該曹。何如。上曰。依爲之。出擧條上曰。見漏者誰也。尙喆曰。鄭篆韓光植宋龍億尹正運沈韓永運也。命善曰。實錄撰修之役。今方勤實擧行。而堂上兪彦鎬李性源。兼帶摠管之任。多有相妨之時。竝許遞。何如。上曰。依爲之。出擧條徽之曰。禁軍中旬。今當設行。而一軍色專管龍虎營策應。故財力凋殘。無由暇及。在前禁軍中旬時。以二軍色木。隨所入移劃矣。今番亦依此取用。何如。上曰。依爲之。出擧條上曰。柳誼於兵郞。果善爲之耶。徽之曰。柳誼於本曹。多有修擧之事。移拜玉堂。誠爲可悶。而時任玉堂。自下無請仍之例。故不敢仰達矣。上曰。然則仍任。可也。出擧條尙淳曰。今朔爲始。當爲儲窠。而郡守以上窠。京職中可擬之人。每患苟艱。雖非啓請邑。限都政前。以限滿守令。勿拘純望。通瀜備擬。以爲次次遷轉之地。而雖値口傳政事時。亦爲一體擧行。已成近例。今亦依此爲之乎。敢啓。上曰。依爲之。出擧條徽之曰。闕中張傘。向因臺啓。有所成節目入啓者。而姑未及還下矣。適因本曹文書。取見舊例。則自大臣下至三司。皆許張傘。但擧動及朝會時則禁之矣。上曰。古則雖擧動陪班。亦皆張傘。自肅廟朝。始爲禁之矣。從當有下敎矣。上曰。以昨日內人出入觀之。門禁之解弛。極爲駭然矣。且聞閑雜人之佩張標。要取捷路。多有從闕門出入者云。此後另加嚴飭。可也。上命掌令李奎緯進前曰。憲臺不見久矣。自在春坊。已爲知名矣。年前論領相事。誠過矣。設或有是言。不過爲屋下私談。何乃如是耶。尙喆曰。臣已於逢場說破矣。上曰。伊時所請勘者何律乎。命善曰。請竄矣。上曰。有氣崖。故易致過激矣。命善曰。然矣。臣亦於先朝。以淸州御史時事。被論於此臺臣矣。尙喆曰。臣偏蒙先大王曲庇之恩。譴罰不加。而反使言官。屛逐海島。臣於伊時。屢次請放於先朝。而未蒙允許。故臣每悚蹙以過矣。上曰。司宰監。有議定事。本監提調及戶判進前。知申亦爲進前。因出示司宰監草記。徽之曰。當初中脯貢之革罷也。更設大口貢者。將以給中脯貢人之意也。旣爲筵稟之後。不給中脯貢人而反給私人。今爲累十年之久。自相賣賈。多有不滿一名子者矣。華鎭曰。伊時大口貢之新設者。不必爲中脯貢之革罷者。則到今年久之後。恐不宜奪此而給彼矣。上曰。戶判所奏。猶有所未諳本事者矣。民始曰。新貢之設。雖不必爲舊貢之革罷。然而舊貢旣已無故見罷。則固當以新設之貢。移給旣罷之貢人。況又旣經筵奏之後。稱以出給於舊貢人。反爲潛給其私人。舊貢人之。尙今呼冤。固其宜也。但今轉相割賣間。多有半名子者。此爲難處矣。上曰。新舊貢人處。分半以給。則庶無兩相稱冤之弊矣。國榮曰。舊貢人之當初見失。雖甚爲冤。新貢人之到今還失。亦涉可矜。今若參互分半。固爲兩便之政。第其年久轉賣。不滿一名子者。有難於分而二之。均給於新舊貢人處矣。至於金聖裕。則實有欺瞞朝家之罪。不可不刑配矣。上命書本監草記判付訖。上曰。如是處分。則貢人輩。皆以爲好否。國榮曰。然矣。文淳曰。臣等今當齋日。將以所懷。仰達矣。今則未及陳達。而大臣先退。次對已罷。若非登筵。則無陳所懷之例。何以爲之乎。上曰。然耶。何以則爲好耶。國榮曰。次對旣退。則將不得以所懷仰達。似當退而避嫌矣。上曰。似然矣。命諸臣退。以次出。